Der har været flere uheld i den nordjyske middagstrafik.

Indenfor fem kvarter er der sket tre færdselsuheld i den nordjyske fredagstrafik. Klokken 10:47 lød alarmen første gang. En bilist overså et elløbehjul i et højresving ved krydset ved Dag Hammarskjølds Gade og Østre Alle i Aalborg. Føreren af el-løbehjulet var en 25-årig kvinde, som efterfølgende blev bragt til tjek på hospitalet med ambulance. Det fortæller vagtchef hos Nordjyllands Politi Jesper Sørensen. Klokken 12:01 lød alarmen igen. I rundkørslen ved Nørregade og Parkvej i Brønderslev var det en cyklist, der blev påkørt af en bilist. Igen var det en vigepligtsforseelse. Cyklisten blev kørt til tjek på sygehuset på grund af smerter ved skulderen. Minuttet efter var den gal igen. Ved Ny Nibevej og Restrup Engvej mellem Nibe og Aalborg forulykkede to biler med i alt tre personer. Personerne blev også her bragt til sygehuset, men der er ikke meldinger om alvorlige skader ifølge Jesper Sørensen.